Kriisides toimetulek on meie ühine mure

Elanikkonnakaitse mõiste on paljudele inimestele senini võõras, vanemad inimesed teavad seda kui tsiviilkaitset, mis jääb pigem minevikku. Samas on kriisideks valmistumine saanud viimastel aastatel taas eriti aktuaalseks. Jõelähtme vald on selles valdkonnas olnud aktiivne ja teedrajav juba 2017. aastast, mil loodi Jõelähtme vallavolikogu juurde elanikkonnakaitse komisjon, mille eestvedamisel alustati vallas kriisideks ja hädaolukordadeks ettevalmistumist omal initsiatiivil ehk enne kui riiklikul tasandil see temaatika aktuaalseks muutus ja meile kohustuslikuks muudeti.

Päästeamet kirjeldab elanikkonnakaitset kui ühiskonna valmisolekut ohuteavituseks, päästetöödeks, evakuatsiooniks, varjumiseks, esmaabiks, vältimatuks sotsiaalabiks ja muuks elanikele hädavajalikuks abiks. Eelkõige on aga elanikkonnakaitse aluseks inimeste suutlikkus kriisi ajal ennast kuni abi saabumiseni ise kaitsta ja vajaduse korral üksteist aidata. Selle saavutamine on ühiskonna eri osaliste ühine jõupingutus, kus on oluline roll inimestel, kogukondadel, vabatahtlikel, kohaliku omavalitsuse üksustel ja riigiasutustel.

Me kõik soovime, et meie elukeskkond oleks turvaline ja selle juurde kuulub ka mitmesuguste meetmete rakendamine nii avaliku võimu kui ka elanike endi poolt. Turvatunde loob teadmine, et võimalikeks kriisideks on valmistunud elanikud ise ja ka kohalikud omavalitsused ja riigiasutused.

Aastaid on räägitud vajadusest koduste kriisivarude olemasoluks, paljudele on see juba enesestmõistetav põhimõte ja hädavajalik on kodudesse varutud, kuid suur hulk inimesi ei ole endiselt kriisideks valmistumise vajadusest teadlikud, puudus on nii infost kui ka oskustest. Selleks, et inimesed teaks ja oskaks kriisideks valmistuda, on vajalik neid harida ja koolitada, mistarvis plaanime koostöös päästeametiga korraldada koolitusprogramme praktiliste oskuste arendamiseks kõikidele elanikkonna gruppidele.

Tänapäeva maailmas oleme harjunud mugavustega, kus info liigub mööda kaableid ja õhku, kus toasooja saamiseks pole vaja endal midagi ette võtta. Kaasaja mugavuste põhialus on elektrienergia takistamatu kättesaadavus, see tagab meile nii valguse, soojuse kui ka andmeside. Mõelgem aga korraks, mis saab siis, kui elekter pikemaks perioodiks ära kaob. Suvel ei ole sellest vast nii suurt muret, aga kui talvel miinuskraadidega elektriühendustes tekib päevade või nädalate pikkune katkestus, siis on keerulisem hakkama saada. Ellujäämise kõige otsustavamaks kriteeriumiks on soojus. Vald on teinud ettevalmistusi, et kriisiolukordades avada meie vallas evakuatsioonikohti ja kerksuskeskusi, kuid ilmselge on see, et nii suuri hooneid, kuhu kõik vallakodanikud ära paigutada, ei ole ühelgi omavalitsusel. Seega tuleb kavandada meetmeid, kuidas võimalikult palju vallakodanikke saaks oma kodus hakkama ka talveperioodil pikkade elektrikatkestuste korral.

Suur hulk inimesi elab korrusmajades, mida köetakse kaugküttega, enamjaolt elavad need inimesed Loo ja Kostivere alevikus. Meie kaugkütte ettevõtja Adven on oma katlamajad varustanud generaatorvõimega, et elektrikatkestuse korral hoida oma soojatootmist töös sellest hoolimata. Ehk siis majade kütmiseks vajalik soe vesi jõuab korrusmajadeni ka pikemate elektrikatkestuste korral, kuid sellest pole vähematki kasu, kui kortermajade enda soojasõlmede pumbad, mis töötavad samuti elektritoitega, ei kanna toasooja maja radiaatoritesse laiali. Selle probleemi lahendamiseks on meil plaanis koostöös korteriühistutega rakendada korterelamutele toimepidevuse programm, et iga korrusmaja saaks ka elektrikatkestuse korral hoida oma maja soojas ning elanike turvatunne oleks tagatud.

Oluline on õppida teiste kogemusest. Sõda Ukrainas maalib meie ette koleda pildi, sealsed kogemused ütlevad, et varjumine aitab tõhusalt inimelusid päästa. Selleks, et võimaliku agressiooni korral oleksid elanikud kaitstud, on vaja rajada varjumiskohti nii ühiskondlike hoonete juurde kui ka kortermajade keldritesse. Väga oluline on ka elanike koolitamine, et inimesed ise oskaksid varjuda ükskõik kus, kui selleks vajadus tekib. Riik valmistab ette nõudeid, mis juhul peab olema rajatud varjend või varjumiskoht uuele rajatavale elamule või ühiskondlikule hoonele. Samas on meil kõigil kodus olemas ruume, mida oleks võimalik kohandada varjumiskohaks, selleks on aga vaja omada teadmisi ja seda tahame ka oma elanikele pakkuda. Koostöös korteriühistutega ja päästeametiga on meil kavas rakendada meetmeid kortermajade keldrite varjumiskohtadeks kohandamiseks.

Oleme teinud üksjagu, et Jõelähtme vallas oleks suutlikkus kriiside korra inimesi paigutada evakuatsioonikohtadesse, et tagada seal neile hädavajalik toimetulekuks. See tegevus on jätkuv ja vajab edasiarendamist valla ühiskondlike hoonete baasil. Lisaks evakuatsioonikohtadele on vallas olemas kerksuskeskused, kus kriisi korral saab informatsiooni ning hädapärast abi. Jõelähtme vald on aastaid toetanud meie vabatahtlikke päästjaid, rajatud on toimepidevad ja ajakohased depood Kostivere ja Kaberneeme päästjatele, toetatud on nende tegevusi ja projektide omaosalusi. Kriisides on just vabatahtlikel väga suur roll ja väljaõpetatud inimeste panus, kes on valmis oma oskusi rakendama, hoomamatu.

Kriisides hakkamasaamine on meie ühine mure ning valmisolek selleks annab kõigile rohkem turvatunnet.

Andrus Umboja, valla kriisikomisjoni esimees